## Rješenje kojim se trgovačkom društvu EURO DAUS d.d., Split, odobrava objavljivanje ponude za preuzimanje javnog dioničkog društva KREDITNA BANKA ZAGREB d.d., Zagreb

### NN 51/2006 (8.5.2006.), Rješenje kojim se trgovačkom društvu EURO DAUS d.d., Split, odobrava objavljivanje ponude za preuzimanje javnog dioničkog društva KREDITNA BANKA ZAGREB d.d., Zagreb

# Hrvatska agencija za nadzor financijskih usluga

**1233**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05)
te članka 13. stavak 2. Zakona o preuzimanju dioničkih društava (»Narodne
novine« broj 84/02, 87/02 i 120/02), Uprava Hrvatske agencije za nadzor
financijskih usluga, temeljem Zahtjeva trgovačkog društva EURO DAUS d.d., Split,
Put Mostina 1, za odobrenje objavljivanja ponude za preuzimanje javnog dioničkog
društva KREDITNA BANKA ZAGREB d.d., Zagreb, Grada Vukovara 74, na sjednici
održanoj 27. travnja 2006. godine, donijela je

## RJEŠENJE

1. Trgovačkom društvu EURO DAUS d.d., Split, Put Mostina 1, odobrava se
objavljivanje ponude za preuzimanje javnog dioničkog društva KREDITNA BANKA
ZAGREB d.d., Zagreb, Grada Vukovara 74.
2. Ovo Rješenje objavit će se u »Narodnim novinama«.

```
Obrazloženje
```

I. Trgovačko društvo EURO DAUS d.d., Split, Put Mostina 1 (dalje u tekstu:
Ponuditelj), podnijelo je Hrvatskoj agenciji za nadzor financijskih usluga
(dalje u tekstu: Agencija), 22. ožujka 2006. godine, Zahtjev za odobrenje
objavljivanja ponude za preuzimane javnog dioničkog društva KREDITNA BANKA
ZAGREB d.d., Zagreb, Grada Vukovara 74, te ponudu i isprave iz članka 12. stavak
2. Zakona o preuzimanju dioničkih društava (dalje u tekstu: Zakon) u privitku.
Nakon izvršenog uvida u dokumentaciju priloženu uz zahtjev, Agencija je
pismenima od 10. i 19. travnja 2006. godine zatražila od Ponuditelja da uredi
ponudu za preuzimanje, sukladno odredbi članka 12. stavak 1. Zakona te dostavi
Aneks priloženim bankovnim garancijama kojim se rok trajanja istih usklađuje
sukladno odredbi članka 9. stavak 3. Zakona. Posljednju dopunu dokumentacije
Komisija je zaprimila 21. travnja 2006. godine.
II. Izdavatelj je javno dioničko društvo, sukladno odredbi članka 114. stavka 1.
točka 1. i 2. Zakona o tržištu vrijednosnih papira (»Narodne novine« broj
84/02), te sukladno odredbi članka 14. Pravilnika o sadržaju i obliku
financijskih i poslovnih izvješća javnih dioničkih društava (»Narodne novine«
broj 118/03).
Agencija je izvršila uvid u podatke sudskog registra na Internetu te utvrdila da
temeljni kapital Izdavatelja iznosi 131.994.500,00 kuna.
Uvidom u podatke Središnje depozitarne agencije d.d., Zagreb, utvrđeno je da je
Izdavatelj na zadnji dan u mjesecu srpnju, kolovozu i rujnu 2005. godine, imao
više od 100 dioničara.
III. Obveza objavljivanja ponude za preuzimanje za Ponuditelja i trgovačka
društva EUROHERC OSIGURANJE d.d., Zagreb, Ulica grada Vukovara 282; JADRANSKO
OSIGURANJE d.d., Split, Put Supavla 1/II; SUNCE OSIGURANJE d.d., Zagreb, Braće
Domany 6; EUROLEASING d.o.o., Zagreb, Remetinečka cesta 98 i EUROHERC ŽIVOTNO
OSIGURANJE d.d. (sada AGRAM ŽIVOTNO OSIGURANJE d.d.), Zagreb, Ulica grada
Vukovara 282, nastala je sukladno odredbi članka 4. stavak 1., a u svezi s
člankom 8. stavak 1. točka a) i člankom 4. Zakona, sklapanjem 13 Ugovora o
prodaji i prijenosu dionica dana 29. prosinca 2005. godine. Ponuditelj i osobe
koje s njim djeluju zajednički, kao društva koncerna AGRAM usklađeno su
djelovala u svezi sa stjecanjem dionica Izdavatelja i to ukupno 1.190.726
dionica, odnosno 90,21% učešća u temeljnom kapitalu Izdavatelja, što daje 90,21%
od ukupnog broja glasova koje daju dionice Izdavatelja s pravom glasa. Nakon
navedenog stjecanja Ponuditelj raspolaže sa ukupno 131.863 dionice Izdavatelja;
trgovačko društvo EUROHERC OSIGURANJE d.d., Zagreb, Ulica grada Vukovara 282,
raspolaže sa 369.585 dionica Izdavatelja; trgovačko društvo JADRANSKO OSIGURANJE
d.d., Split, Put Supavla 1/II, raspolaže sa 263.989 dionica Izdavatelja;
trgovačko društvo SUNCE OSIGURANJE d.d., Zagreb, Braće Domany 6, raspolaže sa
131.863 dionice Izdavatelja; trgovačko društvo EUROLEASING d.o.o., Zagreb,
Remetinečka cesta 98, raspolaže sa 13L863 dionice Izdavatelja i trgovačko
društvo AGRAM ŽIVOTNO OSIGURANJE d.d., Zagreb, Ulica grada Vukovara 282,
raspolaže sa 161.563 dionice Izdavatelja.
IV. Cijena po kojoj Ponuditelj nudi otkup dionica u ponudi za preuzimanje iznosi
210,46 kune po dionici. Prema podacima dostupnima Agenciji i dokumentaciji
priloženoj uz predmetni Zahtjev, najviša cijena po kojoj su Ponuditelj i osobe s
kojima Ponuditelj djeluje zajednički stjecali dionice Izdavatelja s pravom glasa
u razdoblju od jedne godine prije dana objavljivanja ponude za preuzimanje
iznosi 210,46 kune po dionici. Prema očitovanju Zagrebačke burze d.d., Zagreb,
prosječna cijena ostvarena na burzi u zadnja tri mjeseca prije nastanka obveze
objavljivanja ponude za preuzimanje iznosi 191,83 kune po dionici, dok prema
očitovanju Varaždinske burze d.d., Varaždin, u zadnja tri mjeseca prije nastanka
obveze objavljivanja ponude za preuzimanje, nije bilo trgovanja dionicama
Izdavatelja, te je utvrđeno daje cijena izražena u ponudi za preuzimanje u
iznosu od 210,46 kune po dionici, utvrđena u skladu s odredbom članka 15. stavci
3.-6. Zakona.
V. Ponuditelj i osobe s kojima Ponuditelj djeluje zajednički vlasnici su ukupno
1.190.726 redovnih dionica Izdavatelja, a temeljni kapital Izdavatelja
podijeljen je na 1.319.945 redovnih dionica, svaka u nominalnom iznosu od 100,00
kuna. Novčana sredstva potrebno je osigurati sukladno odredbi članka 9. stavka
1. Zakona, za plaćanje preostalih 129.219 dionica Izdavatelja s pravom glasa, u
iznosu od najmanje 27.195.430,74 kuna. Uvidom u Garanciju br. 2561/2006 koju je
20. veljače 2006. godine, u korist svih dioničara Izdavatelja, na iznos od
12.195.431,00 kuna, izdala NAVA BANKA d.d., Zagreb, Tratinska 27, s rokom
važenja najkasnije 30. travnja 2006. godine i I. Dopuna Garancije kojom se rok
trajanja iste produžuje najkasnije do 15. srpnja 2006. godine i Garanciju br.
8272/06 koju je dana 27. veljače 2006. godine, u korist svih dioničara
Izdavatelja, na iznos od 15.000.000,00 kuna, izdala HVB-SPLITSKA BANKA d.d.,
Split, R. Boškoviča 16, s rokom važenja najkasnije 12. lipnja 2006. godine i I.
Dodatak garanciji kojim se rok trajanja iste produžuje do najkasnije 15. srpnja
2006. godine, utvrđeno je da je Ponuditelj osigurao sredstva u iznosu
27.195.431,00 kuna.
VI. Nadalje, utvrđeno je da su Zahtjevu priložene potvrde o plaćenoj
administrativnoj pristojbi i naknadi, sukladno odredbama članka 2. točke 24.
Pravilnika o vrsti i visini administrativnih pristojbi i naknada (»Narodne
novine« broj 115/02 i 43/03).
VII. Budući da je Ponuditelj dostavio tekst ponude za preuzimanje sastavljen
sukladno odredbi članka 12. stavka 1. Zakona, te dokumentaciju propisanu
odredbom stavka 2. istoga članka Zakona, odlučeno je kao u izreci.
VIII. Na temelju odredbe članka 8. stavak 3. Zakona o Hrvatskoj agenciji za
nadzor financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku 30 dana od dana
primitka ovog Rješenja.

Klasa: UP/I-450-08/06-10/15
Urbroj: 326-101/06-9
Zagreb, 27. travnja 2006.

Predsjednik Uprave
**Ante Samodol**, v. r.

Rješenje, NN 51/2006-1233
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)